**4Η ΕΝΟΤΗΤΑ: ΘΕΩΡΙΑ ΣΕΛΙΔΩΝ 63 – 68: Β1 ΚΑΙ Β2**

**Β1: Η ΟΝΟΜΑΤΙΚΗ ΦΡΑΣΗ ΚΑΙ Η ΛΕΙΤΟΥΡΓΙΑ ΤΗΣ ΣΤΗΝ ΠΡΟΤΑΣΗ**

Προσέχουμε τον όρο «**ονοματική φράση**». Αποτελεί το πρώτο από τα δύο βασικά μέρη της πρότασης. Το δεύτερο είναι η **ρηματική** **φράση**. Τι εννοούμε λοιπόν:

Αν επεξεργαστούμε οποιαδήποτε πρόταση, θα διαπιστώσουμε ότι στο ένα μέρος της βασικό στοιχείο είναι το **ουσιαστικό**, ενώ στο άλλο κυριαρχεί το **ρήμα**. Άρα, ονοματική φράση είναι το ουσιαστικό και οι λέξεις που συνδέονται με αυτό, ενώ ρηματική φράση είναι το ρήμα και οι λέξεις που συνδέονται με αυτό. Για παράδειγμα, στην άσκηση **1 του Ακούω και μιλώ στη σελίδα 63**, δείτε πώς χωρίζεται το ονοματικό από το ρηματικό μέρος με βάση τη νοηματική σύνδεση των λέξεων. Με έντονα γράμματα βλέπουμε τις λέξεις που κυριαρχούν στο κάθε μέρος της πρότασης.

* Τα **παιδιά** / δεν **συνηθίζουν** να τρώνε πρωινό.
* Οι **βάσεις** για τη μελλοντική μας υγεία / **μπαίνουν** στην ηλικία αυτή.
* Τα υγιή **άτομα** / δεν **χρειάζονται** διατροφικά συμπληρώματα.
* Το **Υπουργείο Υγείας** / **συνέταξε** διατροφικές οδηγίες.

Πολύ χρήσιμη είναι η άσκηση **1 του Διαβάζω και γράφω στη σελίδα 63**, η οποία μας καλεί να διακρίνουμε την ονοματική και τη ρηματική φράση μέσα στην πρόταση.

**ΠΡΟΣΕΧΟΥΜΕ ΤΩΡΑ ΤΙΣ ΕΞΗΣ ΕΠΙΣΗΜΑΝΣΕΙΣ**

1. Η ονοματική φράση μπορεί να έχει **απλή μορφή**, να αποτελείται δηλαδή μόνο από το άρθρο και το ουσιαστικό. Για παράδειγμα, «**Ο Γιάννης είναι ο πιο συνεπής μαθητής στην τάξη**». Η ονοματική φράση είναι «**Ο Γιάννης**». Μπορεί όμως η ονοματική φράση να έχει **διευρυμένη μορφή** και να περιέχει μέσα της αριθμητικά, επίθετα, προσδιορισμούς κλπ. Για παράδειγμα: «**Ο καλός και συμπαθητικός Γιάννης από τη Λιβαδειά**, είναι ο πιο συνεπής μαθητής στην τάξη». Με έντονα γράμματα βλέπετε πώς διευρύνθηκε η μορφή της ονοματικής φράσης. Ωστόσο, η κυρίαρχη λέξη εξακολουθεί να είναι το ουσιαστικό, δηλαδή **ο Γιάννης**. Άρα, όταν αναζητήσω το υποκείμενο του ρήματος «**είναι**», η απάντηση και τις δύο περιπτώσεις είναι «**ο Γιάννης**» χωρίς τους προσδιορισμούς που τον συνοδεύουν.
2. Ονοματικές φράσεις συναντούμε και μέσα στο ρηματικό μέρος της πρότασης. Στο παράδειγμα «Το Υπουργείο **συνέταξε διατροφικές οδηγίες**», το ρηματικό μέρος είναι αυτό που σας επισημαίνω με έντονα γράμματα. Ωστόσο, μέσα σε αυτό, συναντάμε την ονοματική φράση «**διατροφικές οδηγίες**» (το ουσιαστικό δηλαδή, συνοδευόμενο από ένα επίθετο).
3. Η ονοματική φράση χωρίς τους προσδιορισμούς της μπορεί, λοιπόν, να αποτελέσει το υποκείμενο ή το αντικείμενο του ρήματος ή να λειτουργεί ως κατηγορούμενο του υποκειμένου. Δείτε τα παρακάτω παραδείγματα:

* Πολλοί **γονείς** δεν διαφωνούν : Με έντονα γράμματα το υποκείμενο.
* Το Υπουργείο Παιδείας συνέταξε διατροφικές **οδηγίες**. Με έντονα γράμματα το αντικείμενο.
* Τα Κύθηρα είναι ένα όμορφο **νησί**. Με έντονα γράμματα το κατηγορούμενο.

**Β2: ΕΠΙΘΕΤΙΚΟΣ ΠΡΟΣΔΙΟΡΙΣΜΟΣ**

Κατανοούμε πρώτα τι σημαίνει ο όρος «**επιθετικός προσδιορισμός**». **Πρόκειται για ένα επίθετο που προσδιορίζει ένα ουσιαστικό και του δίνει μια μόνιμη ιδιότητα.** **Βρίσκεται πάντα στο ίδιο γένος, στην ίδια πτώση και στον ίδιο αριθμό με το ουσιαστικό που προσδιορίζει**. Για να το καταλάβουμε καλύτερα, παρατηρούμε προσεκτικά την άσκηση **1 του Ακούω και μιλώ στη σελίδα 65**, μαζί με τον συνοδευτικό της πίνακα. Βλέπουμε εδώ ότι οι λέξεις **κακές, καλής, μεγάλη, νέων, μεγάλα και μικρά, λευκές, υψηλή** και **διατροφικές** είναι επίθετα, αλλά από τη στιγμή που συνοδεύουν ένα ουσιαστικό και τις χαρακτηρίζουμε συντακτικά, τις αποκαλούμε «επιθετικούς προσδιορισμούς».